Արամ Սաթյան

Արամ Արամի Սաթյան (), հայ կոմպոզիտոր, երգահան։ Հայաստանի արվեստի վաստակավոր գործիչ (2011), ՀՀ մշակույթի նախարարության ոսկե մեդալ, Մովսես Խորենացու մեդալ, Հայրենիքին մատուցած ծառայությունների 1-ին աստիճանի շքանշան։ Հայաստանի կոմպոզիտորների միության նախագահ։

 Կենսագրություն 
Արամ Սաթյանը ծնվել է 1947 թվականի մայիսի 23-ին, Երևանում։ 1961 թվականին ավարտել է Երևանի Սպենդիարյանի անվան երաժշտական դպրոցը և առաջին պրոֆեսիոնալ քայլերն արել է Երևանի Ռ. Մելիքյանի անվան երաժշտական ուսումնարանում։ 1970 թվականին ավարտել է Երևանի Կոմիտասի անվան պետական կոնսերվատորիայի ստեղծագործական բաժինը, որից հետո կատարելագործվել է Մոսկվայում։ 1969 թվականին Մոսկվայի երիտասարդ կոմպոզիտորների համամիութենական ստուգատեսում «Սիմֆոնիկ վարիացիաներ» ստեղծագործության համար ստացել է առաջին մրցանակը։ 1970 թվականից եղել է ԽՍՀՄ կոմպոզիտորների միության անդամ։

1973-1980 թվականներին աշխատել է ՀԽՍՀ հեռուստառադիոպետկոմում՝ որպես երաժշտական խմբագիր, 1980-1986 թվականներին՝ Երևանի Բաբաջանյանի անվան երաժշտական ուսումնարանում որպես երաժշտության տեսության բաժնի վարիչ։ 1981-1984 թվականներին սովորել է Երևանի կոնսերվատորիայի ասպիրանտուրայում և հրավիրվել դասավանդելու ստեղծագործական բաժնում։ 1990-1994 թվականներին եղել է Երևանի Կամերային նվագախմբի գեղարվեստական ղեկավարը, 1994-1997 թվականներին՝ Հայաստանի հեռուստառադիո պետական վարչության երաժշտական ծրագրերի և խմբերի տնօրենը ու գեղարվեստական ղեկավարը։ Երևանի կոնսերվատորիայի պրոֆեսոր է։ 2013 թվականին ընտրվել է Հայաստանի կոմպոզիտորների միության նախագահ։

Արժանացել է բազմաթիվ մրցանակների տարբեր հանրապետական մրցույթներում․ 1981 թվականին՝ ՀԽՍՀ կոմերիտմիության Պետական մրցանակ, 1976 թվականին՝ «Առաջին սիրո հեքիաթն իմ», 1985 թվականին՝ «Արդյոք հիշում ես», 1991 թվականին՝ «Հուսո աղոթք» երգերը՝ «Լավագույն երգ»։ Գրել է «Լիլիթ», «Փոքրիկ Ցախեսը», «Մանեկեն» փոփ օպերաները, «Մենք դաշնամուր ենք նվագում» բալետը, 3 սիմֆոնիա, մի շարք կոնցերտներ, բազմաթիվ սիմֆոնիկ և կամերային ստեղծագործություններ, ավելի քան 300 երգեր և ռոմանսներ, երաժշտություններ կինոյի և թատրոնի համար։ «Լիլիթը» գրվել է 1983 թվականին և համարվում է այդ ժանրում գրված առաջին հայկական ստեղծագործությունըPetrossian (7 January 2006)։

Արամ Սաթյանը թողարկել է բազմաթիվ ձայնապնակներ, ձայներիզներ Հայաստանում, Ռուսաստանում, ԱՄՆ-ում, Ֆրանսիայում, Արգենտինայում, ունի ֆոնդային ձայնագրություններ։

 Սաթյան երաժշտական տոհմ 
Հայրը՝ Արամ Սաթունցը, և հորեղբայրը՝ Աշոտ Սաթյանը, ևս նշանավոր կոմպոզիտորներ են եղել։
 Աշոտ Սաթյան (1906-1958)
 Արամ Սաթունց (Սաթյան, 1913-1990)
 Արամ Սաթյան (1947)
 Արթուր Սաթյան (1973)
 Դավիթ Սաթյան (1979)
 Լիլիթ Սաթյան (1981)
 Ռուբեն Սաթյան (1982)

 Պարգևներ և կոչումներ 
 Մովսես Խորենացու մեդալ, 2022։
 «Հայրենիքին մատուցած ծառայությունների համար» 1-ին աստիճանի մեդալ (2017)։
 Հայաստանի արվեստի վաստակավոր գործիչ (2011)Հայաստանի Հանրապետության պատվավոր կոչումներ շնորհելու մասին։
 Հայաստանի մշակույթի նախարարության ոսկե մեդալ (2007)։

 Ծանոթագրություններ 

 Արտաքին հղումներ 
Արամ Սաթյան - Հայաստանի կոմպոզիտորների միություն

Կատեգորիա:Հայ երաժիշտներ
Կատեգորիա:Հայ կոմպոզիտորներ
Կատեգորիա:ՀՀ արվեստի վաստակավոր գործիչներ
Կատեգորիա:Հայաստանի կոմպոզիտորների և երաժշտագետների միության անդամներ
Կատեգորիա:Երևանի Կոմիտասի անվան պետական կոնսերվատորիայի շրջանավարտներ
Կատեգորիա:Կոմպոզիտորներ այբբենական կարգով
Կատեգորիա:«Հայրենիքին մատուցած ծառայությունների համար» 1-ին աստիճանի մեդալակիրներ
Կատեգորիա:Հայ երգահաններ
Կատեգորիա:Մովսես Խորենացու մեդալակիրներ